L'Ajuntament de Sagunt celebra la declaració del Forn Alt número 2 com a Bé d'Interés Cultural
01 de març 2024

![](/media/qjpos0nk/img_8584_c.jpg?width=850&height=566.6666666666666)

L'Ajuntament de Sagunt ha mostrat la seua satisfacció amb la declaració del Forn Alt 2 com a Bé d'Interés Cultural (BIC), esta mateixa setmana, per part de la Generalitat Valenciana. **«Era una declaració imprescindible. Estem parlant, probablement, de l'element més significatiu del patrimoni industrial de Port de Sagunt»**, ha expressat l'alcalde del municipi, Darío Moreno

Amb motiu d'este reconeixement, la ciutat ha rebut hui la visita oficial del vicepresident primer de la Generalitat i conseller de Cultura i Esport, Vicente Barrera, qui, després de firmar en el Llibre d'Honor de la Ciutat, ha acudit a conéixer este espai de la mà de la Fundació de la Comunitat Valenciana de Patrimoni Industrial i Memòria Obrera.

**«Portàvem lluitant cinc anys per a aconseguir esta declaració de l'Alt Forn com a BIC»**, ha expressat Moreno, que ha volgut traslladar el seu **«agraïment etern»** a les associacions ciutadanes que l'han promogut. Moreno s'ha referit, particularment a l'Associació de Patrimoni Industrial de Port Sagunt (APIPS), **«que va posar damunt la taula la necessitat d'avançar en la protecció del monument».**

Així mateix, l'alcalde ha posat èmfasi en la importància d'un element **«que va ser fonamental per a la indústria siderúrgica de la ciutat»**. «**Es tracta de dignificar la nostra història que, per ser més recent, no és menys important»**, ha asseverat. **«Precisament per eixe component d'identitat, era imprescindible que arribara esta declaració de BIC i, a partir de hui, estem treballant per a poder traure-li el màxim partit»,** ha afirmat Moreno.

D’altra banda, el vicepresident primer i conseller de Cultura i Esport ha celebrat l'aprovació del Forn Alt 2 de Port de Sagunt com a Bé d'Interés Cultural perquè **«ens fa enorgullir-nos com a valencians d'este gran èxit».** «**A banda d'un reconeixement institucional i un reconeixement al nostre patrimoni industrial, esta declaració també suposa un element més que se suma al ric patrimoni de Sagunt»,** ha dit Barrera.

![](/media/hqyoz5go/img_8322_c.jpg?width=850&height=566.6666666666666)

**Un element patrimonial i històric de gran valor**

Dimarts passat, el Ple del Consell de la Generalitat Valenciana va aprovar el decret pel qual es declara l'Alt Forn número 2 de la siderúrgica de Port de Sagunt com a Bé d'Interés Cultural (BIC) amb la categoria de monument.

El decret subratlla que es tracta d'una obra arquitectònica, d'enginyeria i d'escultura «colossal» que forma part rellevant del patrimoni industrial valencià. Segons el decret, constituïx una manifestació «singularíssima» que exigix el màxim reconeixement a nivell patrimonial.

La norma aprovada assenyala així els valors del monument i delimita literal i gràficament l'entorn al qual s'associa per a aconseguir la tutela eficaç d'este patrimoni excepcional.

![](/media/qzthlcwu/img_8522_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-celebra-la-declaracio-del-forn-alt-numero-2-com-a-be-d-interes-cultural/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-celebra-la-declaracio-del-forn-alt-numero-2-com-a-be-d-interes-cultural/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-celebra-la-declaracio-del-forn-alt-numero-2-com-a-be-d-interes-cultural/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-celebra-la-declaracio-del-forn-alt-numero-2-com-a-be-d-interes-cultural/)